Vlado Milošević

**Vlado Milošević** (Banja Luka, 10. april 1901. -  Banja Luka, 6. februar 1990.) smatra se jednim od najznačajnijih bosanskohercegovačkih kompozitora, a potiče iz banjalučke porodice u kojoj su se i roditelji i djeca bavili i bili ljubitelji muzike.

## Biografija 
Vlado Milošević je odrastao i završio osnovnu školu i gimnaziju u rodnom gradu. U drugom razredu osnovne škole počeo je ići na sate violine. Bio je samouk u učenju viole, kontrabasa i oboe. Po završetku srednje škole 1921. godine, Milošević odlazi u Prag gdje polaže prijemni ispit na Praškom konzervatoriju, ali se odlučuje za studij agronomije. Zbog ekonomskih razloga Milošević je napustio studij u Pragu i vratio se u Banja Luku na služenje vojnog roka u muzički sektor 33. pješadijskog puka stacioniranog u Banja Luci. Svirao je u orkestru dirigenata Josipa Majera i Vjenčeslava Nigla koji su ga osposobili za samostalno dirigiranje tim istim orkestrom.

Godinu dana kasnije upisuje studij Historije i geografije na Filozofskom fakultetu u Zagrebu, a u septembru 1923. godine primljen je na Odsjek za kompoziciju i dirigiranje na Muzičkoj akademiji u Zagrebu. Na drugoj godini napušta akademiju i upisuje Muzikologiju na Univerzitetu u Beču. Studij na Filozofskom fakultetu je završio 1927. godine. Kratak period je radio kao nastavnik geografije u Banja Luci, nakon čega upisuje Nastavnički Odjel sa solo pjevanjem na Muzičkoj akademiji u Zagrebu. Završni ispit za učitelja muzike položio je 1929. godine, a 1933. godine položio je i profesorski ispit.

Milošević je još od 1934. godine sakupljao narodne pjesme, najviše iz Bosanske Krajine. Pred Drugi svjetski rat, narodne pjesme je zapisivao od banjalučkih kazivača: Muje Karabegovića, Sulje Hadžihalilovića, Hasana Derviševića, i drugih. Napisao je osam knjiga o svojim etnomuzikološkim istraživanjima: *Bosanske narodne pjesme 1, 2, 3, 4; Krajiške borbene pjesme 1, 2; Sevdalinke i Ravna pjesma.*
mini|Tri burleske, 1: *Dvojica mangupa idu ulicom i zadirkuju jedan drugog.*
Najveći dio njegovog opusa pripada horskom stvaralaštvu. Napisao je 179 djela za hor. Među njima je osam rukoveti koje su inspirisane folklorom: *Što se sjaji nasred Sarajeva, Pjesme sa Zmijanja, Vjetar duše, Pjesme Bosanske Krajine, Bosanski đulovi.* Pisao je horska djela s orginalnim pjesničkim predloškom a najpoznatije je *Krvava bajka* za mješoviti hor, na stihove Desanke Maksimović. Značajna su i djela *Pjesma o poginuloj djevojci* za ženski hor i klavir, na stihove Branka Ćopića, *Jama I* za bas solo i mješoviti hor, Ivana Gorana Kovačića.

Solo pjesme koje je Milošević napisao od 1933. do kraja 50-tih godina imaju jednu zajedničku crtu, lirsku melodiju i folklornu obojenost. Ističu se *Zapjevala bulbul ptica* i *Košutice mila li si ti* po ljepoti napjeva i harmonizaciji.

U instrumentalni opus Vlade Miloševića ubrajaju se djela za solo instrumente, kamerne sastave i orkestar. Napisao je dvadeset klavirskih kompozicija od kojih se izdvajaju: *Pesma i kolo, Kolo, Varijacije na narodnu temu* (pisane na način partiture za hor)*, U časovima odmora, Usamljen štenac, Lagani valcer,* itd. Od programskih kompozicija izdvajaju se *Tri burleske*. Djela sa najviše romantičnog prizvuka su *Fantazija* i *Balada,* koja je vjerovatno najuspjelija klavirska kompozicija Vlade Miloševića.

Prema muzikološkim i etnomuzikološkim istraživanjima i analizama Vlado Milošević zauzima značajno mjesto u novijoj bosanskohercegovačkoj historiji muzike iz više razloga:

Preminuo je 6. februara 1990. godine u Banja Luci.

## Reference 
Kategorija:Rođeni 1901.
Kategorija:Umrli 1990.
Kategorija:Bosanskohercegovački kompozitori
Kategorija:Etnomuzikolozi
Kategorija:Kompozitori za klavir
Kategorija:Članovi ANUBiH
Kategorija:Biografije, Banja Luka